Näin ennen, näin nyt!
Historian lehdillä
 näin kirjoitettu on:

 Leoniidas, Spartan sankari
 pienoisen urho joukkons kanssa
 on suljettuna Termypolan vuorisolaan.

 On ympärillä luonnon lujat muurit
 ja joukoin loppumattomin
 on eessä Zerxes, idän verikoira.

 Nyt Leoniidaan leiriin saapuu
 Zerxeen viestijä lausuu näin:

»Sua Zerxes säästää, heitä
 kalpas, kilpes alas laske
 niin armonsa hän suo
 ja turhaan vuotamasta
 veren estää!»

»Tule ja ota».
 Näin vastas sankari,
 tuo Leoniidas, tulisielu
 Spartan poika.

 Näin jatkoi viesti:

»Niin paljon meitä on
 et yhtä aikaa kun jousistamme nuoli luisuu
 pimenee aurinko!»

 Näin vastas sankari:

»Me iloitsemme, että sitten
 me siimeksessä saamme taistella!»

 Näin haastaa sankarit
 ja aatellessa tuota, vavahtaa sydän
 ja syttyy tulikukka poskipäille.

 Veljet, siskot te myöskin
 repaleisten, kurjain, sorrettujen
 rivissä ponnistatte
 pois kyynelmailta
 kohti huomenta
 ja kevättä
 mis onni sarastaa
 ja sorretuille sunnuntaiset
 sävelmät raikaa.

 Näin tekin taistelkaa
 kuin Leoniidas urhoinensa kerran
 vain elämän se saa
 ken yli kuolemankin uskaltaa!

Mikko U[otinen].

Lähde: Työmiehen Illanvietto 1906, n:o 3.

Mikko Uotinen
Runot
Työmiehen Illanvietto
1906